  Туспуктэм: t.me/larisaburanova Майя Бывальцева Кун Думаын Удмуртилэсь депутат Лариса Буранова Алнашысь Геннадий Красильников нимо шоръёзо школаез рос-прос тупатъян ужъёсты эскеризы. Дыштсконнилэсь юртсэ выльдон 2022-тӥ арын федерал программая кутскиз. Со сярысь депутат Телеграм-каналаз ивортӥз. Школалэн юртэз 1967-тӥ арын пуктэмын, рос-прос тупатъян одӥг пол но ӧй вал, соин ик трос ужъёсты быдэстыны чакламын, пусйиз Лариса Буранова. Лэсьтӥськисьёс укноосты, выжъёсты, гумыосты но езъёсты, ӧсъёсты воштозы, сиськонниез, спортзалэз, лыдӟиськонниез, музеез тупатъялозы. Озьы ик выль мебель басьтозы, туннэлы 10 интерактивной доска вуиз ни. « Пиналъёс школаын творческоесь, соин ик нимысьтыз саклык театр студилы висъямын луоз. Шутэтскон инты но юон вуэн фонтанчикъёс кылдозы. Школалэн тусыз но табере мукет – азьавлзэ выльдӥзы но, шуныт но каризы. Лэсьтӥськон азьланьтӥське » Лариса Буранова, Кун Думаын Удмуртилэсь депутат Тупатъян ужъёсты чаклам сяна, дышетӥсьёсын, пиналъёсын но анай-атайёсын пумиськон ортчиз. Дышетскисьёс музейлэн выль учкетэныз (концепция) тодматӥзы, сое мультимедийной карыны малпанъёс вань. Школаез тупатъянэз 2023-тӥ арын йылпумъяны кулэ. Дышетсконниосты рос-прос тупатъянъя федерал программае таяз арын Удмуртиысь 23 школаос пырисько. Куатяз ужъёсты кыктӥ арзэ нуо, эшшо 17-аз туэ кутскозы.  Тодэ вайытом, 2023-тӥ арын Сьӧлта ёросысь Калдӥ (Халды) школаез федерал программая рос-прос тупатъялозы.   Тегъёс: школаос тупатъянужъёс Алнаш ЛарисаБуранова Удмуртия  